અખબારી યાદી

તા. ૨૦-૦૫-૨૦૨૨

        **વિચારધારા એ કોઈ વસ્ત્ર નથી જે બદલી નખાય પરંતુ શરીરમાં વહેલા લોહી સમાન છે : જીગ્નેશ મેવાણી**

ગુજરાત પ્રદેશ કોંગ્રેસ સમિતિ રાજીવ ગાંધી ભવન ખાતે વડગામના ધારાસભ્યશ્રી જીગ્નેશભાઈ મેવાણીએ પત્રકાર પરિષદને સંબોધન કરતા જણાવ્યું હતું કે, ભારતીય રાષ્ટ્રીય કોંગ્રેસે સ્વતંત્રતાના આંદોલનનું નેતૃત્વ કર્યું અને દેશને આઝાદી અપાવી. તમામ જ્ઞાતિ, ધર્મ અને સમુદાયના લોકોનું સર્વાંગી સંપૂર્ણ એક સરખો વિકાસ થાય તેવા આશયથી જગતનું સર્વશ્રેષ્ઠ બંધારણ આપ્યું. જેના નિર્માતા ડૉ. ભીમરાવ બાબાસાહેબ આંબેડકર છે અને આજ પાર્ટીએ પોતાની સૌને સાથે લઈને ચાલવાની, પોતાની ભાવનાને આગળ ધપાવવા, ઉદયપુરની ત્રણ દિવસની ચિંતન શિબિરમાં સંકલ્પ કર્યો અને જાહેરાત કરી કે અંગ્રેજોની સામે જે નારો આપ્યો કે ભારત છોડો અને આજના સંદર્ભમાં આ વખતે નારો આપી રહ્યાં છીએ ભારત જોડો. જે પ્રમાણે ભાજપ અને RSS પોતાના ષડયંત્રના ભાગરૂપે સમાજને હિંદુ-મુસલમાનમાં સતત વહેંચીને દેશની એકતા અને અખંડિતતાને ખતમ કરવા માંગે છે એની સામે કોંગ્રેસ મક્કમતાથી ભારત જોડોના નારા સાથે બેરોજગારી, મોંઘવારી ને કઈ રીતે નાથી શકાય એના માટે સંકલ્પ પત્ર બનાવવામાં આવ્યાં.

કોંગ્રેસ પક્ષની વિચારધારા અને બંધારણ માટેના કમીટમેન્ટને જોઈને અને યુવાનો - સામાન્ય જનતા માટેના પ્રશ્નો માટેની કમીટમેન્ટ જોઈને હું કોંગ્રેસ પક્ષમાં જોડાયો. એટલે બે-ચાર લોકો મિત્રો કોંગ્રેસ પાર્ટી છોડે એના કારણે જે પ્રમાણે માહોલ બનાવવાની કોશીષ થઈ રહી છે  એની સામે હું ડંકાની ચોટ ઉપર કહું છું. ગુજરાત સરકાર, કેન્દ્રની ભાજપ સરકાર અને આસામ સરકારના તમામ ષડયંત્રો અને મારી ઉપર થયેલા ખોટા કેસો છતાં ગુજરાતના યુવાનોને કહેવા માંગુ છું કે, એક ઈંચ પણ મારી પોજીશનથી આઘોપાછો થઈશ નહી અને હું કોંગ્રેસમાં જ છું અને જે પણ મિત્રો કોંગ્રેસ છોડીને ગયા છે ગમે તેવી વાતો કરતા હોય પણ તેમને જાણ થાય કે, ગુજરાત અને દેશમાં લાખો યુવાનોને હું અને કોંગ્રેસ પક્ષના આગેવાનો મળીને કોંગ્રેસ પક્ષમાં જોડવાના છીએ. મારી જ્યારે ધરપકડ થઈ ત્યારે અડધી રાત્રે શ્રી રાહુલ ગાંધી, ગુજરાત પ્રદેશ પ્રમુખશ્રી જગદીશ ઠાકોર તથા વરિષ્ઠ આગેવાનોએ અડધી રાતથી જ આક્રમક વલણ અપનાવ્યું હતું અને આખાય દેશમાં બીજા દિવસ થી જ કોંગ્રેસ પાર્ટી દ્વારા આંદોલનો કરવામાં આવ્યાં હતાં. મારો અને મારા જેવા લાખો કાર્યકર્તાઓનો જાત અનુભવ એવુ કહે છે કે, શ્રી રાહુલ ગાંધીજી અને કોંગ્રેસ પાર્ટી હંમેશા કાર્યકર્તાઓના સુખ - દુઃખમાં સાથે રહે છે.

ભાઈશ્રી હાર્દિક પટેલ અને હું આંદોલનના સંઘર્ષના સાથી હતા. પક્ષના અમુક માણસોથી તેમનો વૈચારીક વાંધો હોઈ શકે પરંતુ હાર્દિકભાઈએ જે પ્રમાણે BELOW THE BELT વાત કરી છે અને જે પ્રમાણેની ગરીમા વિહીન વાત કરી છે તે યોગ્ય નથી. જે પ્રમાણેના શબ્દોનો ઉપયોગ હાર્દિકભાઈના પત્રમાં થયો છે. તે જોઈને લાગે છે કે આ પત્ર કમલમ્ માંથી લખાયો છે.

કોંગ્રેસ પાર્ટીમાં લાખો કાર્યકર્તાઓ વિવિધ ડીપાર્ટમેન્ટ - ફ્રન્ટલ - સેલમાં કોંગ્રેસ પક્ષ માટે અવિરત કાર્ય કરી રહ્યાં છે ત્યારે તેઓએ ક્યારે પણ કોઈપણ જાતના હોદ્દાની કે અન્ય એવી કોઈ માંગણી કરી નથી. પરંતુ તે સામે હાર્દિક પટેલને માત્ર ૨૭ વર્ષની ઉંમર હોવા છતાં પણ કોંગ્રેસ પાર્ટીએ રાજ્યના કોંગ્રેસના કાર્યકારી પ્રમુખ બનાવ્યાં તે ઉપરાંત દરેક મોટા સંગઠનોમાં પણ હાર્દિકભાઈને સુયોગ્ય સ્થાન આપવામાં આવ્યું. તેઓને સ્ટાર પ્રચારક બનાવી બીજા રાજ્યોની ચૂંટણીઓમાં હેલીકોપ્ટર ફાળવીને તેઓને અગ્રીમતા આપવામાં આવી. પરંતુ કદાચ તેમની નાની માંગણી સ્વિકારવામાં આવી નહી હોય તો પણ એનો અર્થ એમ નથી કે કોંગ્રેસ પક્ષ વિરુધ્ધમાં પ્રેસ કોન્ફરન્સ કરીને તમે એજ પાર્ટીના વિશે ખરાબ શબ્દનો ઉપયોગ કરો. આપને એ માલુમ રહેવુ જોઈએ કે, આ પહેલા પણ અલ્પેશભાઈ, બ્રિજેશ મિરઝા, જેવા કેટલાક નેતાઓ પણ પક્ષ છોડીને ગયા હતા પરંતુ તેઓએ ક્યારેય પણ કોંગ્રેસ પક્ષ વિરુદ્ધમાં ક્યાંય એક પણ વાત ઉચ્ચારી નથી. આ સરકાર દ્વારા પાટીદાર સમાજની જે માંગણીઓ સ્વિકારવામાં આવી છે તેની પાછળ પાટીદાર સમાજના ૧૪-૧૪ યુવાનોનું બલિદાન છે. આ સરકાર દ્વારા પાટીદાર ભાઈઓ - બહેનો પર અમાનુષીય અત્યાચારો કરવામાં આવ્યાં. ત્યારે કોંગ્રેસ પાર્ટી દ્વારા જ પાટીદાર સમાજની સાથે ખડેપગે રહી તમારો જ અવાજ બનીને કોંગ્રેસે વફાદારીનું એક સુચક સુત્ર આપ્યું.

વિચારધારા એ કોઈ વસ્ત્ર નથી જે બદલી નખાય પરંતુ શરીરમાં વહેલા લોહી સમાન છે. જે લોકો આ દેશના બંધારણમાં વિશ્વાસ રાખતા હોય, આ દેશના લોકતંત્રમાં વિશ્વાસ રાખતા હોય, આઝાદી અપાવનાર આપણા મહાન પુરુષોની વિચારધારામાં વિશ્વાસ રાખતા હોય, તે લોકો ક્યારેય આઝાદીના આંદોલનમાં ભાગ નહી લેનાર અને અંગ્રેજોના પક્ષેથી લડનાર RSS અને ભારતીય જનતા પાર્ટીની વિચારધારાની સાથે ક્યાંરેય ના જઈ શકે.

કોંગ્રેસ ગુજરાતવિરોધી પાર્ટી છે એવું કહો એ યોગ્ય નથી. તમને કોંગ્રેસ સામે કોઈ વાંધો વિરોધ થઈ શકે, એને કારણે તમે ગુજરાતવિરોધી અને દેશવિરોધી ચિતરવાની વાત કરો. ગુજરાતના દિલ્હીમાં બેઠેલા નેતાઓ તેમની કાન ભંભેરણી કરવાનું કામ કરે છે. તેઓ રાહુલ ગાંધી ગુજરાત આવે ત્યારે તેઓ તેમની સમક્ષ ગુજરાતના મુદ્દાઓની ચર્ચા નથી કરતા, પણ રૂમમાં બેસીને એ ચિંતન કરે કે રાહુલ ગાંધીને આજે કઈ ચિકન-સેન્ડવિચ આપવાની છે? કયો ડાયટ કોક આપવાનો છે? રાજીનામું આપતી વખતે વચ્ચે ચિકન-સેન્ડવિચ કંઈ દલીલનો મુદ્દો હોઈ શકે? તમે રાહુલ ગાંધીને ટાર્ગેટ કરો? જે માણસે તમને પ્રેમ આપ્યો, જે માણસ સાથે તમારી એક્સેસ હતી, હું કહું બહુ મોટા લીડર્સની પણ પાર્ટીના શીર્ષ નેતૃત્વ સાથે એક્સેસ હતી, મારી પણ નથી હોતી. 26-27 વર્ષની ઉંમરે તમને કાર્યકારી પ્રમુખ બનાવ્યા, તમને પંપાળ્યા, સ્ટાર પ્રચારક બનાવ્યા. આ બધું છતાં તમારી નાની માગણી ના સંતોષાય એને કારણે કોંગ્રેસમાં ના રહી શકો તો ગરિમાપૂર્ણ રીતે છોડી શકાય. અલ્પેશ ઠાકોરે પણ કોંગ્રેસ છોડી, પણ તેણે ગરિમાપૂર્ણ રીતે છોડી છે. પાટીદાર સમાજને સરકારે મોટું મન રાખીને અનામત આપી એવું બોલ્યા. ભાઈ, સરકારે કોઈ મોટું મન નથી રાખ્યું. પાટીદાર સમાજે 14 યુવાન ગુમાવ્યા છે. તમારા પર 32 કેસ કર્યા છે. ખોટા કેસ કર્યા છે. જ્યારે ભાજપ સરકારની પોલીસ તમારા પર ફટકા વીંઝતી હતી ત્યારે સરકારે કોઈ મોટું મન નથી રાખ્યું, અત્યારે કેમ પ્રીતિ બતાવો છો? તમને પ્રેસ-કોન્ફરન્સમાં અદાણી અને અંબાણી પ્રત્યે કેમ પ્રેમ થઈ ગયો એ સમજાતું નથી. તમે ક્યાંક ને ક્યાંક વિચારધારા સાથે સમાધાન કરી રહ્યા છો. ચિંતા પણ કરીશું, ચિંતન પણ કરીશું, તમે જે ભાષાનો પ્રયોગ કરો છો એ બંધ કરી દો.

આ પત્રકાર પરિષદમાં ગુજરાત પ્રદેશ કોંગ્રેસ સમિતિના એસ.સી. ડીપાર્ટમેન્ટના ચેરમેનશ્રી હિતેન્દ્ર પીઠડીયા, ગુજરાત પ્રદેશ કોંગ્રેસ મીડીયા કોર્ડીનેટરશ્રી હેમાંગ રાવલ ઉપસ્થિત રહ્યાં હતાં.

(હેમાંગ રાવલ)

મિડિયા કોર્ડીનેટર